ኢብራሂም ሙሄ ይማም ተያዘ
አዲስ አበባ፤ ሐምሌ5/2005 (ዋኢማ) – ዋቂ የእስልምና ኃይማኖት አባት የነበሩት ሼክ ኑር ኢማም ግድያን ካቀነባበረው ቡድን አባላት ውስጥ እስከአሁን ሳይያዝ የቆየው ኢብራሂም ሙሄ ይማም ዛሬ ሀምሌ 05/2005 ዓ.ም በኮምቦልቻ ከተማ በቁጥጥር ስር ዋለ፡፡የብሄራዊ መረጃና ደህንነት አገልግሎትና የፌዴሬል ፖሊስ የጋራ ፀረ ሽብር ግብረሀይል ማምሻውን ለኢትዮጵያ ሬድዮና ቴሌቪዥን ድርጅት እንደገለፀው ተጠርጣሪው በአዲስ አበባ ተደብቆ ከቆየ በኋላ ትናንት ሀምሌ 4/2005 ዓ.ም ለሊቱን ሙሉ ወደ ኮምቦልቻ ሲጓዝ አድሮ በከተማዋ ከሚገኙ ግብረአበሮቹ ቤት ገብቶ ተደብቆ ነበር፡፡ጉዳዩን ሲከታተል የነበረው የጋራ ፀረ ሽብር ግብረሀይሉ ግለሰቡን ከነግብረአበሮቹ ዛሬ ሀምሌ5/2005 ዓ.ም ቀን ላይ በቁጥጥር ስር አውሎታል፡፡ህብረተሰቡ ተጠርጣሪውን ለመያዝ ላደረገው ትብብር ግብረሀይሉ ምስጋናውን አቅርቧል፡፡ከሽብር ቡድኑ አባላት መካከል በኮድ ስሙ ዑመር ተብሎ የሚጠራው ይመር ሁሴን ሞላ የተባለው ተጠርጣሪ በሼክ ኑር ኢማም ላይ ግድያውን ከፈፀመ በኋላ ወደ አዲስ አበባ በመጓዝ ለሁለት ቀናት ቆይቷል፡፡እንደ ኢሬቴድ ዘገባ በሶስተኛው ቀን ጠዋት በአውቶቢስ በመሳፈር ከአዲስ አበባ ውጭ ወዳለ ስፍራ እየሸሸ ሳለ በቁጥጥር ስር መዋሉ ይታወሳል፡፡